מְאוֹר עֵינַיִם



	
	מְאוֹר עֵינַיִם
	



שלושה פסוקים אלו שסימנם משה הוסיפם אבא מארי ז״ל בפיוט
יעוף חלומי שחברו רבי ישראל נגארא ז״ל, והיה נוהג לאומרם קודם פסוק חזק
ידים רפות ונחלשות. סימן: משה






מְאוֹר עֵינַיִם / לְכָל בֵּית יִשְׂרָאֵל

הַטֵּה אָזְנַיִם / לְעַם דַּל הַשּׁוֹאֵל

בְּלִי שִׁנַּיִם / יָחִיד הוּא לִי גוֹאֵל

אָעִידָה כִי פָדָה / בְּשָׁלוֹם נַפְשִׁי.





שׁוֹאֵף לְדוֹדִי / עָלַי תְשׁוּקָתוֹ

יִקְבֹּץ נְדוּדִי / יִבְנֶה אֶת בֵּיתוֹ

יָעִיז גְּדוּדִי / אֶל תּוֹךְ נַחְלָתוֹ

אֶתְפַּלֵּל אֲהַלֵּל / הַלְלִי נַפְשִׁי.





הָאֵר חֶשְׁכָּתִי / גּוֹאֵל וּמוֹשִׁיעַ

בַּשֵּׂר עֲדָתִי / עֵת זָמִיר הִגִּיעַ

בְּתוֹךְ נָאוָתִי / שִׁיר חָדָשׁ אַבִּיעַ

לָךְ אַבְרֵךְ / בָּרְכִי נַפְשִׁי.











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/43422